ཡང་།གསང་སྔགས་ཀྱི་ཆོས་སྐོར་དང་འབྲེལ་ནས་རྒྱ་གར་གྱི་མཁས་པ་ཞིག་གིས་ནང་པའི་བསྟན་པ་ཉམས་པའི་རྒྱུར་བརྟག་དཔྱད་བྱས་པའི་གྲུབ་འབྲས་སུ།དང་པོ།ཆོས་བྱེད་དགེ་འདུན་པ་རྣམས་རྒྱུ་དངོས་ལ་ཆགས་ཏེ་ཕྱུག་བདག་ཏུ་གྱུར་པས་མང་ཚོགས་ཀྱི་དད་པ་ཉམས་པ་དང་།གཉིས་པ།གསང་སྔགས་དར་ཁྱབ་ཏུ་གྱུར་ཏེ་དེ་ལ་ཁ་གཡར་ནས་རིག་མ་བསྟེན་པ་སོགས་འཆལ་སྤྱོད་མང་དུ་བྱུང་བས་མང་ཚོགས་ཀྱི་དད་པ་ཉམས་པ།གསུམ་པ།ཡུལ་གྱི་རྒྱལ་པོ་རྣམས་རིམ་པས་མུ་སྟེགས་པའི་སྦྱིན་བདག་ཏུ་གྱུར་པ་བཅས་གསུམ་ལ་བརྟེན་ནས་ནང་པའི་བསྟན་པར་ཉམས་ཆག་བྱུང་ཡོད་སྐོར་གསུངས་ཡོད་པ་ལུང་འདྲེན་གནང་བ་སོགས་འཇིགས་བྱེད་ལྷ་བཅུ་གསུམ་མའི་དབང་གི་རིམ་པ་མུ་མཐུད་སྩལ་བ་དང་།ཆུ་ཚོད་༡༢།༠༠ཙམ་ལ་འདི་ཡན་ཆད་དུ་དེ་རིང་གི་འཇིགས་བྱེད་ཀྱི་དབང་བཞི་མཐའ་རྟེན་དང་བཅས་པ་ལེགས་པར་ཟིན་པ་དང་།སང་ཉིན་ངལ་གསོ་རྒྱག་གི་ཡིན།གནངས་ཉིན་མོ་འཇིགས་བྱེད་དཔའ་གཅིག་གི་དབང་བྱ་རྒྱུ་དང་།དེ་རིང་ཏོག་ཙམ་ཐང་ཆད་ཀྱི་འདུག་པས་བདེ་མཆོག་གི་དབང་མ་འོངས་པར་བྱ་རྒྱུ་བྱེད།དེ་ལྟར་ཡིན་ཞེས་བཀའ་སློབ་སྩལ་རྗེས་མཎྜལ་ཕུལ་སྟེ་འཇིགས་བྱེད་ལྷ་བཅུ་གསུམ་མའི་བཀའ་དབང་གི་གནང་སྒོ་མཇུག་ལེགས་པར་གྲུབ་ཡོད་པ་བཅས།།